এথেলরেড (আর্চবিশপ)
এথেলরেড (ইংরেজি: Æthelred বা Ethelred; মৃত্যু: ৩০ জুন, ৮৮৮ খ্রিস্টাব্দ) ছিলেন মধ্যযুগীয় ইংল্যান্ডের ক্যান্টারবেরির এক অ্যাংলো-স্যাক্সন আর্চবিশপ। একটি সূত্রে উল্লিখিত হয়েছে যে, ক্যান্টারবেরির আর্চবিশপ পদে উন্নীত হওয়ার আগে তিনি ছিলেন উইল্টশায়ারের বিশপ; তবে এই তথ্যটিকে ভ্রান্ত মনে করা হয়। এথেলরেডের কার্যকালের অধিকাংশ সময় অতিবাহিত হয়েছিল ইংল্যান্ডে ভাইকিং বহিরাক্রমণের ফলে উদ্ভূত স্থানচ্যুতি-সংক্রান্ত সমস্যার মোকাবিলায়। এই সময় আবার রাজা অ্যালফ্রেডের সঙ্গে গির্জা-সংক্রান্ত বিষয়ে বিরোধ উপস্থিত হয়। বিরোধ বাধে পোপের ইংরেজ যাজকমণ্ডলীকে সংস্কার করার ইচ্ছার সঙ্গেও।